ธอส.ดีเดย์ออกรางวัลสลากใบละล้านงวดแรก16ต.ค.นี้
กฎกระทรวงว่าด้วยการออกและขายสลากออมทรัพย์ ธอส. มีผลบังคับใช้แล้วเตรียมออกรางวัลงวดที่ 1 วันที่ 16 ต.ค.นี้
18 ก.ย. 2562

กฎกระทรวงว่าด้วยการออกและขายสลากออมทรัพย์ ธอส. มีผลบังคับใช้แล้วเตรียมออกรางวัลงวดที่ 1 วันที่ 16 ต.ค.นี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ตามที่ ธอส. ได้เตรียมความพร้อมในการเปิดขายสลากออมทรัพย์ ธอส.รุ่นที่ 1 ชุดวิมานเมฆ จำนวน 27,000 หน่วย หรือ 27,000 ล้านบาท โดยให้ลูกค้าเปิดบัญชีเงินฝากออมทรัพย์รับโชคและฝากเงิน เพื่อเตรียมซื้อสลากฯ ได้ตั้งแต่วันที่ 22 ก.ค. - 15 ส.ค. 2562 ที่ผ่านมา และได้ทำการ Random รายชื่อลูกค้าทั่วไป ที่ได้รับสิทธิ์ซื้อสลากฯ ไปแล้วเมื่อวันที่ 19 ส.ค. 2562 นั้น ล่าสุด กฎกระทรวงว่าด้วยการออกและขายสลากออมทรัพย์ธนาคารอาคารสงเคราะห์ พ.ศ. 2562 ได้มีผลบังคับใช้เรียบร้อยแล้วเมื่อวันที่ 17 ก.ย. 2562 ธนาคารจึงขอแจ้งให้ผู้ที่ได้รับสิทธิ์ซื้อสลากฯ ทราบว่า ธนาคารจะโอนเงินจากบัญชีเงินฝากออมทรัพย์รับโชคเพื่อซื้อสลากฯ ในวันที่ 1 ต.ค. 2562 โดยลูกค้าสามารถติดต่อขอรับสลากฯ ได้ที่สาขาที่เปิดบัญชีเงินฝากออมทรัพย์รับโชคได้ตั้งแต่วันที่ 9 ต.ค. 2562 เป็นต้นไป และธนาคารได้กำหนดให้มีการออกรางวัล งวดที่ 1 ในวันที่ 16 ต.ค. 2562
ทั้งนี้ มีจำนวน 27 รางวัล ๆ ละ 200,000 บาท และจะออกรางวัลต่อเนื่องทุกวันที่ 16 ของเดือน ตลอด 3 ปี รวม 36 งวด 972 รางวัล มูลค่ารางวัลรวมสูงถึง 194.4 ล้านบาทสำหรับผลตอบแทนเมื่อฝากสลากฯ ครบ 3 ปี จะได้รับเงินต้นพร้อมดอกเบี้ยหน่วยละ 42,000 บาท หรือคิดเป็น 1.4% ต่อปี สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000